CELEX: 62008CN0475
Language: el
Date: 2008-11-05 00:00:00
Title: Υπόθεση C-475/08: Προσφυγή της 5ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου

7.2.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/13
            
         Προσφυγή της 5ης Νοεμβρίου 2008 — Επιτροπή των Ευρωπαϊκών Κοινοτήτων κατά Βασιλείου του Βελγίου
   (Υπόθεση C-475/08)
   (2009/C 32/22)
   Γλώσσα διαδικασίας: η γαλλική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: M. Πατακιά και B. Schima)
   
      Καθού: Βασίλειο του Βελγίου
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι,
               μη ορίζοντας, όπως επιβάλλει το άρθρο 7 της οδηγίας 2003/55/ΕΚ του Ευρωπαϊκού Κοινοβουλίου και του Συμβουλίου, της 26ης Ιουνίου 2003, σχετικά με τους κοινούς κανόνες για την εσωτερική αγορά φυσικού αερίου και την κατάργηση της οδηγίας 98/30/ΕΚ (1), τους διαχειριστές δικτύου,
               μη προβλέποντας αποκλειστικά τη ρυθμιζόμενη πρόσβαση τρίτων αλλά και πρόσβαση κατόπιν διαπραγματεύσεως στο δίκτυο, αντίθετα προς το άρθρο 18 της οδηγίας 2003/55/ΕΚ, σε συνδυασμό με το άρθρο 25, παράγραφος 2, αυτής,
               μη ενσωματώνοντας στο άρθρο 22, παράγραφοι 3, στοιχεία δ', και ε' και 4 της οδηγίας 2003/55/ΕΚ,
               το Βασίλειο του Βελγίου παρέβη τις υποχρεώσεις που υπέχει από την οδηγία αυτή·
            
         
               —
            
            
               να καταδικάσει το Βασίλειο του Βελγίου στα δικαστικά έξοδα.
            
         Ισχυρισμοί και κύρια επιχειρήματα
   Η Επιτροπή προβάλλει τρεις λόγους προς στήριξη της προσφυγής της.
   Πρώτον, προσάπτει στο καθού ότι δεν όρισε τους διαχειριστές των δικτύων μεταφοράς, αποθήκευσης και τερματικών υγροποιημένου φυσικού αερίου, όπως προβλέπουν τα άρθρα 7 και 11 της οδηγίας 2003/55/ΕΚ.
   Δεύτερον, προσάπτει στο καθού ότι δημιουργεί έλλειψη νομικής ασφαλείας έναντι των νέων εισερχομένων, στο μέτρο που δημιουργεί την εντύπωση ότι η πρόσβαση στο δίκτυο κατόπιν διαπραγματεύσεως είναι εναλλακτική λύση στη ρυθμιζόμενη πρόσβαση. Όμως, προκύπτει σαφώς από τα άρθρα 18 και 25, παράγραφος 2, της οδηγίας 2003/55/ΕΚ ότι η ρυθμιζόμενη πρόσβαση είναι η μόνη δυνατότητα προσβάσεως τρίτων στο δίκτυο και ότι μόνο στη ρυθμιστική αρχή εναπόκειται να καθορίσει ή να εγκρίνει, πριν από την έναρξη ισχύος τους, τουλάχιστον τις μεθόδους που χρησιμοποιούνται για τον υπολογισμό ή την κατάρτιση των τιμολογίων.
   Τέλος, η Επιτροπή προβάλλει ότι, απαλλάσσοντας από την εφαρμογή της οδηγίας τις νέες μεγάλες εγκαταστάσεις φυσικού αερίου, το καθού δεν προέβη στην ορθή ενσωμάτωση του άρθρου 22, παράγραφος 3, στοιχείο δ', της οδηγίας, όσον αφορά την υποχρέωση δημοσιεύσεως της αποφάσεως, και του άρθρου 22, παράγραφος 3, στοιχείο ε', της ιδίας οδηγίας, σχετικά με την υποχρέωση να συμβουλεύεται άλλα κράτη μέλη ή άλλες ρυθμιστικές αρχές που ενδιαφέρονται από τις περιπτώσεις διασυνδέσεως των υποδομών αυτών. Εξάλλου, το καθού δεν όρισε με τη νομοθεσία του την υποχρέωση κοινοποιήσεως αμελλητί στην Επιτροπή της αποφάσεως σχετικά με μια τέτοια παρέκκλιση καθώς και όλων των άλλων χρήσιμων πληροφοριών που αναφέρονται στην παρέκκλιση αυτή, όπως ορίζει το άρθρο 22, παράγραφος 4, της οδηγίας.
   
      (1)  ΕΕ L 176, σ. 57.